Suomen elokuvasäätiö

Suomen elokuvasäätiö () on vuonna 1969 perustettu yksityisoikeudellinen säätiö. Sen tarkoituksena on edistää ja kehittää suomalaista elokuva- ja audiovisuaalista kulttuuria Suomessa ja ulkomailla.

Elokuvasäätiö tukee suomalaista elokuva- ja muuta kuvaohjelmatuotantoa, elokuvien ja muiden kuvaohjelmien levittämistä ja esittämistä sekä kotimaassa että ulkomailla ja muilla vastaavin keinoin vahvistaa elokuva- ja audiovisuaalista kulttuuria Suomessa ja tukea elokuvan ja elokuvantekijöiden kansainvälistymistä. Säätiö toimii Helsingin Katajanokalla. Elokuusta 2016 lähtien säätiön toimitusjohtajana on ollut Lasse Saarinen. Elokuvasäätiöllä on 29 työntekijää.

Historia ja toiminta
Elokuvasäätiö aloitti toimintansa helmikuun alussa 1970. Perustamissopimuksen allekirjoittivat opetusministeriö, Suomen Elokuvateatterinomistajain Liitto, Suomen elokuvatoimistojen liitto sekä Suomen filmivalmistajien liitto.

Suomen opetus- ja kulttuuriministeriö myöntää säätiölle määrärahoja elokuvien tuotannon ja jakelun, esittämisen sekä elokuvakulttuurin tukemiseksi. Elokuvasäätiön tukitoiminta on tärkeää erityisesti pitkille elokuville, sillä lähes kaikkien suomalaisten elokuvien rahoitus perustuu ainakin osittain elokuvasäätiön tukeen. Vuonna 2021 säätiön tuen osuus pitkistä fiktioensi-iltojen tuotantokustannuksista oli 35,7 %.

Rahoitus
Suomen elokuvasäätiö toimii itsenäisesti, mutta sen tukitoimintaa tulosohjataan opetus- ja kulttuuriministeriöstä. Säätiö saa tukitoimintaansa tarkoitetut määrärahat valtion budjetista opetus- ja kulttuuriministeriön pääluokkaan sisältyvästä Veikkauksen ja raha-arpajaisten voittovaroista taiteen edistämiseen -momentilta.

Vuonna 2021 säätiö sai ministeriöltä määrärahoja noin 36,3 miljoonaa euroa, josta valtaosa (17,2 miljoonaa euroa) suunnattiin elokuva- ja sarjatuotantoon. Määrärahoista 12,4 miljoonaa euroa oli pandemia-ajan lisätukia. Esitykseen ja levitykseen jaettiin noin 2,1 miljoonaa euroa, kulttuurivientiin runsaat 685 000 euroa, elokuvafestivaaleille 550 000 euroa ja muun elokuvakulttuurin edistämiseen 127 000 euroa. Käsikirjoitusapurahoja myönnettiin noin 805 000 euron arvosta.

Säätiön myöntämiin avustuksiin sovelletaan valtionavustuslakia ja lakia valtion rahoituksesta elokuvakulttuurin edistämiseen. Lisäksi säätiön tulee tukitoiminnassaan noudattaa sen voimassa olevia tukiohjeita ja Euroopan komission päätöstä Suomen elokuvatuotannon tukiohjelmasta.

Toimitusjohtajat ja johtajat 
Alkuvuosikymmeninä elokuvasäätiötä johti asiamies ja myöhemmin pääsihteeri. Vuodesta 1981 elokuvasäätiöllä on ollut toimitusjohtaja. Toimitusjohtaja vaihtui johtajaksi uuden elokuvalain myötä 2019. Johtaja voidaan nimittää enintään viideksi vuodeksi kerrallaan ja tämän määrärajan täytyttyä enintään yhdeksi jatkokaudeksi.

 Veikko Korkala 1981–1986
 Jukka Vilhunen 1986–1992
 Marianne Möller 1992–1995
 Jouni Mykkänen 1995–2006
 Irina Krohn 2006–2016
 Lasse Saarinen 2016–

Aiheesta muualla 
 Kalle Kinnunen: Elokuvasäätiön tuella. Suomalaista elokuvaa tekemässä 1969–2019. SKS. ISBN 978-951-858-084-6
 Otto Suuronen: Elokuvasäätiön historia. 24.5.2021. Suomen elokuvasäätiö.
 Suomen elokuvasäätiön kotisivut

Lähteet

Suomalaiset säätiöt
Suomen elokuva